વિશ્વના ટોચના ટેક્સ કન્સલટન્સો, બૅન્કો અને ફાયનાન્સ કંપનીઓ ભારતમાં લાગુપડનારી જીએસટીની પધ્ધતિ અને જોગવાઇઓની ભારે ટીકા કરી રહ્યા છે. કેટલાંક ટોપલેવલના અગ્રણીઓના અભિપ્રાયો જોઇએ તો યુરોપિયન નામાંકિત બૅન્ક ડચ બૅન્કના ઇકિવટી રિસર્ચના હેડ અભય લઇજાવાલા કહે છે કે જીએસટીના અમલ માટે ભારત સરકાર જે નીતિ અપનાવી રહી છે તેવી નીતિ વિશ્વની અગ્રિમ હરોળના વિકસિત દેશોએ પણ અપનાવી નથી, અમેરિકા પણ આવી નીતિનો અમલ કરવાનું જોખમ લઇ શકે તેમ નથી. મુંબઇના ટોચના બિઝનેસમેન અને એકાઉન્ટિંગ કંપનીઓના વડાઓની યોજાયેલી કોન્ફરન્સમાં વિશ્વની નામાંકિત એકાઉન્ટિંગ કંપની અર્નેસ્ટ ઍન્ડ યંગના પાર્ટનર ઉદય પીમ્પરીકરે જણાવ્યું હતું કે ભારત સરકાર જીએસટી દ્વારા દેશની આમપ્રજાને ટેક્સ કલેકટર (કરવેરા ઉઘરાવનાર) બનાવવા માગે છે. પેરિસમાં હેડકવાર્ટર ધરાવતી ફ્રેન્ચની મલ્ટીનેશનલ બૅન્કિંગ અને ફાયનાન્શિયલ કંપની સોસાયટ જનરલના ઍનાલિસ્ટ કુનાલ કંદૂએ કહે છે ભારતમાં અમલમાં આવનારી જીએસટી જેવી અટપટી સિસ્ટમ વિશ્વમાં કયાંય નથી. જીએસટીથી નાના વેપારીઓ પર અસહ્ય બોજો વધશે. લંડનમાં હેડકવાર્ટર ધરાવતી બ્રિટિશ મલ્ટીનેશનલ ઍન્ડ ફાયનાન્સિયલ કંપની એચએસબીસી (હોંગકોંગ ઍન્ડ શાંઘાઇ બૅન્કિંગ કૉર્પોરેશન)ના ભારત ખાતેના ચીફ ઇકોનોમિસ્ટ પ્રાંજૂલ ભંડારી કહે છે કે જીએસટીના અમલની જોગવાઇઓ કોઇ પણ રીતે ભારતીય સિસ્ટમ માટે આદર્શ નથી. એચએસબીસીએ જ્યારે પ્રથમ વખત જીએસટી લાગુ પાડવાની જાહેરાત થઇ ત્યારે ભારતની જીડીપી (ગ્રોસ ડોમેસ્ટિક પ્રોડક્ટ)માં ૦.૮ ટકા વધારો થવાનો અંદાજ મૂક્યો હતો પણ જીએસટીમાં ચાર પ્રકારના ટેક્સ બ્રેકેટ બનાવાયા અને થોકબંધ રિટર્ન ભરવાની જોગવાઇ લાગુ કરવાની જાહેરાત થઇ ત્યારબાદ એચએસબીસીએ ૦.૮ ટકા જીડીપીમાં વધારો થવાનો અંદાજ પાછો ખેંચી લીધો છે.